**Dôvodová správa**

**A. Všeobecná časť**

Návrh zákona, ktorým sa mení a dopĺňa zákon Slovenskej národnej rady č. 71/1992 Zb. o súdnych poplatkoch a poplatku za výpis z registra trestov v znení neskorších predpisov a ktorým sa menia a dopĺňajú niektoré zákony sa predkladá ako iniciatívny materiál.

V súčasnosti je úhrada súdnych poplatkov a správnych poplatkov zabezpečená prostredníctvom technického vybavenia prevádzkovateľa systému, ktorú podľa citovaných právnych predpisov vykonáva právnická osoba v 100 % vlastníctve štátu, ktorá v minulosti zabezpečovala predaj a distribúciu kolkových známok (túto definíciu spĺňa Slovenská pošta, a. s). Zámerom Ministerstva financií Slovenskej republiky je rozšírenie centrálnej evidencie poplatkov aj do pôsobnosti Štátnej pokladnice prostredníctvom jej informačného systému.

Cieľom návrhu zákona je zabezpečenie možnosti úhrady súdnych poplatkov a správnych poplatkov, buď prostredníctvom technického vybavenia Štátnej pokladnice, alebo prostredníctvom prevádzkovateľa systému (Slovenská pošta, a. s.). Súčasťou legislatívnej zmeny je úprava režimu vedenia centrálnej evidencie poplatkov Ministerstvom financií SR a zrušenie režimu delenia správnych orgánov, súdov, orgánov štátnej správy súdov a prokuratúry na orgány zapojené a orgány nezapojené do centrálneho systému evidencie poplatkov (všetky dotknuté orgány budú zapojené do jedného alebo druhého centrálneho systému evidencie poplatkov, pokiaľ v zákone nie je ustanovené inak).

Tento legislatívny zámer bude po účinnosti zákona pretavený do projektovej prípravy výberu súdnych poplatkov a správnych poplatkov prostredníctvom Štátnej pokladnice v rámci funkčného rozšírenia informačného systému pre systém Štátnej pokladnice s využitím technického vybavenia v súlade s alternatívou 4 štúdie realizovateľnosti eKolok na roky 2024 – 2034, ktorá je zverejnená na webovom sídle Ministerstva financií SR: <https://www.mfsr.sk/sk/dane-cla-uctovnictvo/platobny-system-uhradu-spravnych-sudnych-poplatkov/>. Tento projektový zámer predpokladá in-sourcing základných činností štátu, pričom po počiatočných investíciách do náhradného riešenia výberu správnych poplatkov a súdnych poplatkov sa predpokladajú významné prevádzkové úspory na strane výdavkov štátu, pozitívny vplyv na konsolidáciu verejných financií a riadenie štátneho dlhu.

Súčasťou návrhu zákona je aj legislatívno-technická úprava niektorých ustanovení na základe skúsenosti z aplikačnej praxe.

Návrh zákona bol predložený na medzirezortné pripomienkové konanie v termíne od 25. marca 2025 do 14. apríla 2025, v rámci ktorého bolo vznesených 86 pripomienok, z toho 12 zásadných. Zásadné pripomienky uplatnila Generálna prokuratúra SR, Ministerstvo dopravy SR, Ministerstvo investícií, regionálneho rozvoja a informatizácie SR, Ministerstvo spravodlivosti SR, Ministerstvo vnútra SR, Ministerstvo zahraničných vecí a európskych záležitostí SR a Klub 500. Všetky zásadné pripomienky boli prerokované v rámci rozporových konaní, ktoré sa konali od 21. mája 2025 do 29. mája 2025. Rozpory boli odstránené a materiál sa predkladá bez rozporov.

Návrh zákona bude predložený na vnútrokomunitárne pripomienkové konanie na základe obyčajnej pripomienky odboru aproximácie práva sekcie vládnej legislatívy ÚV SR a Národnej banky Slovenska podľa Čl. 17 ods. 2 Legislatívnych pravidiel vlády SR.

Návrh zákona je v súlade s Ústavou Slovenskej republiky, ústavnými zákonmi, s nálezmi Ústavného súdu Slovenskej republiky, inými  právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie. Tento súlad je spracovaný formou doložky zlučiteľnosti.

Návrh zákona má dočasne negatívny vplyv na rozpočet verejnej správy, ktorý sa po insourcingu činností spojených s úhradou súdnych poplatkov a správnych poplatkov pretaví do finančnej úspory pre štátny rozpočet (viď analýza vplyvov na rozpočet verejnej správy). Návrh má pozitívny vplyv na informatizáciu spoločnosti, nakoľko sa predpokladá dodanie nových komponentov informačných systémov Štátnej pokladnice, ktoré budú slúžiť na účely vedenia centrálneho systému evidencie poplatkov a zabezpečenie ich úhrad nielen v listinnej, ale aj elektronicky vybavovanej agende. Návrh zákona v sledovanom horizonte nemá vplyv na podnikateľské prostredie – výška samotných poplatkov sa návrhom nemení a Slovenská pošta, a. s. má zabezpečený kontrakt do apríla 2029, s možnosťou jeho predĺženia až o ďalších päť rokov. Návrh zákona má pozitívny vplyv na služby verejnej správy pre občana. Návrh zákona nemá sociálne vplyvy, vplyvy na životné prostredie, ani vplyvy na manželstvo, rodičovstvo a rodinu.